
EFTERLEDER 
Af redaktøren 

Tanker ved scanneren: Hvordan forholder jeg mig 
egentlig til konceptet med at lægge at lægge alt ud 
på nettet sådan som nogen har foreslået det, alle 
de obskuriøse blade, små flyveblade i skæve 
oplagstal, cd-rommer med snøvlet oplæsning? 
Godt spørgsmål, hr. redaktør. På den ene side er 
det jo tiltalende at kunne give alle og enhver 
adgang. På den anden side kan jeg godt lide 
fornemmelsen af at sidde med noget eksklusivt og 
svært opdriveligt. Og ved at lægge alt ud, rub og 
stub, føler jeg, rationelt eller ej, at jeg devaluerer 
tingenes værdi og at noget af det sjove ved 
udgivelsen går af. Naturligvis ved jeg godt, at 
fordi noget ligger frit tilgængelig på nettet, 
betyder det langt fra, at alle er klar over dette, 
endsige interesserer sig derfor. Nettet har mange 
dunkle afkroge, belagt med elektronisk støv og 
spindelvæv. Men stadigvæk, så ligger det der og 
kræver i princippet ikke mere engagement af 
brugeren end et klik med musen. Og jeg spørger 
mig selv igen: Har du lyst til uden videre at forære 
dine ting væk? 

Tja. Måske er tiden løbet fra de fysiske fanzines 
og ikke mindst små flyvetillægsblade som dette. 
Jeg er usikker på om det overhovedet vil more 
nogen i dag. jeg tror det morede et par læsere 
tilbage i 2002 - og det morede i hvert tilfælde mig 
og gør stadig. Uanset hvad, så sender jeg dette ud, 
fordi jeg gerne vil afrunde nogle ting. Men som et 
slags kompromis gør jeg det (i første omgang) i 
elektronisk form. 

Det gik lidt stærkt med at få skrevet den leder til 
Obskuriøst nr. 11. Ja, det hele gik stærkt, da jeg 
omsider kom i gang med at klistre bladet sammen. 
Jeg sad et halvt døgn, fra aften til morgen og læste 
korrektur på samtlige artikler, skræv et tillæg til 
min brors Rasmus Klump artikel og derefter 
lederen, mere eller mindre ud i een køre. Nogle 
Rasmus Klump-tanker som egentlig ikke hørte 
hjemme der spildte derfor over i lederen på 
bekostning af... vel, hvad jeg nu oprindelig måtte 
have haft på hjerte. Nuvel, det gik altså stærkt. 
Bladet blev sgu okay, alt taget i betragtning, men 
bagefter savnede jeg redaktørens fingeraftryk i 
mere synlig grad. Derfor dette tillæg. 


Der har været tradition for at de små tillægsblade 
fra Obskuriøst udover en lederagtig rubrik tillige 
bragte et eller flere skribentbidrag som af den ene 
eller anden grund måtte udgå fra hovedbladet. 
Pladsmangel, redaktørens luner osv. Fire artikler 
røg i svinget denne gang. En artikel af Thomas 
Winther om horror på frimærker, fordi jeg idiotisk 
nok for lagde den (undskyld!). Philip Høghs lange 
og grundige anmeldelse af Edge of Darkness 
udgik pga. pladsmangel; med kun 16 sider til 
rådighed som det jo endte med ville jeg have 
nogenlunde ligelig plads til alle. Min bror Joachim 
havde indleveret en artikel om musikproduktion 
som ved nærmere eftersyn viste sig kun at være en 
løs skitse og der var ikke tid til at bestille en 
renskrivning. Endelig havde Frank Brahe sendt et 
essay om den danske fanzine scene som jeg fandt 
en smule for internt til at bringe i bladet 
(indrømmet, det har ikke altid været redaktørens 
politik); der var også det forhold, at de fleste 
omtalte fanzines i mellemtiden var gået ind. 
Artiklerne af Thomas og Philip vil blive trykt 
andetsteds. Lydproduktion er et emne som jeg 
måske tager op i bladet en dag (såfremt der 
kommer flere numre) og Franks artikel forbliver 
også efter fornyet overvejelse utrykt. 

Hvilket efterlader mig med. . . redaktøren ham 
selv. Klummen ”Rodekasse-revival” fortæller i 
spredte glimt om noget af det som har haft optaget 
min interesse siden sidst (og siden sidst er jo 
længe siden). Desuden byder tillægget på to 
obskuriøse billeder, med ledsagende tekst. 

Jeg har planlagt een udgivelse mere, en rent 
arkivalsk sag. I skrivende stund arbejder jeg på at 
samle og indscanne den Obskuriøse kanon til en 
digital udgivelse som jeg har givet arbejdstitlen 
”Den (næsten) komplette Obskuriøst 2001-200?”. 
Samlingen vil ud over bladene medtage 
forsideudkast, skitser, kladder, fotos m.v. fra 
redaktørens gemmer. Du skal dog ikke sætte 
næsen op efter en udgivelse her og nu. Hvem ved, 
hvad fremtiden vil bringe - vi får at se. 

Be careful out there. 


Henrik Larsen, Kbh. SV, 28. maj 2009 


BONUSBILLEDE 



Denne ganske lille bog (6,9 an høj, 15 cm lang) 
er en ægte raritet. Den udkom på forlaget 
Brockhampton Press i 1958 som nr. to af en serie 
på tre Rasmus Klump bøger (eller Bruin sotn han 
hedder i serien). Billederne indeni er trykt i tre 
farver: sort, hvid, rød. En dansk læser vil 
bemærke, at historien er et sammendrag af to 
bøger, ” 1 pyramiderne” og "På Skildpaddeøen”. 

RODEKASSE-REVIVAL 
Noter om alt muligt 

af redaktøren 

FOR NYLIG VISTE DR en episode af den 
skotske krimi-serie Taggart med Billy Boyd 
(Pippin i Peter Jacksons Lord of the Rings) i en 
vigtig gæsterolle. Episoden var stærkt inspireret af 
Skatteøen og plankede adskillige plotelementer fra 
romanen (men R. L. Stevenson var som bekendt 
selv skotte så han ville nok have fundet det ok). 
Billys karakter var klart kalkeret over Jim 
Hawkins-figuren: boede hos sin mor på en 
gudsforladt kro, den elskede far lige død, ledte 
desperat efter en erstatningsfar at se op til. Der var 
begravede skatte og skattekort, skumle smuglere 
og sågar en synsudfordret forbryder, der ikke lod 
romanens ”Blind Pew” noget efter i ondhed. 
Taggart er ellers en serie af noget svingende 
kvalitet; der findes unægtelig bedre at kaste sig 
over. Helle og jeg ser en del tv-krimier sammen 
og vores favoritter er A Touch of Frost, Midsomer 
Murders (herhjemme kendt som Kriminal- 
kommisær Barnaby) og Lewis, den foreløbig 
meget lovende fortsættelse af Inspector Morse. 

MEN BILLY VAR HELT FIN og jeg kom atter 
til at tænke tilbage på Lord of the Rings, en 
filmserie, der skønt det kun i ringe grad afspejlede 
sig i bladet fyldte meget i mit liv, mens Tolkien- 
feberen rasede. Jeg var en LOTR-nørd de år, 
levede og åndede for hvad den næste film, den 


næste extended edition DVD ville bringe. Det var 
et skønt trip, så længe det stod på. I et anfald af 
nostalgi forsøgte jeg sidste år (2008 ) at genfinde 
den intense glæde jeg havde følt og købte nogle 
strategispillekort fra Dechiper med billedmotiver 
fra såvel film som bøger (inkl. et kort med Tom 
Bombadil). Men det var en kortvarig og temmelig 
bleg afglans i forhold til dengang. So it goes. Hvis 
jeg i dag vil genopleve en smule af euforien, 
sætter jeg i stedet ekstraskiverne fra de tre 
biograffilm på afspilleren, med deres trailere, tv- 
spots, coming soon biografforskræp og previews 
til de lange DVD udgaver - og tænker på dengang 
jeg kæmpede med titusinder af andre fans om 
netkapacitet til at downloade den sidste nye 
trailer. Af de tre film synes jeg stadig, at kun den 
første rigtig holder som helstøbt filmoplevelse. 

JEG FIK HELLER ALDRIG skrevet om Caligula 
i bladet, selvom det egentlig var planen nogle 
numre tilbage. Ganske kort kan jeg anbefale 
bokssættet Caligula (Three-Disc Imperial 
Edition), ikke mindst for det rekonstruerede pre- 
release cut som gør handlingen langt mere 
forståelig, relativ set (filmen kan beskrives som 
Fellini på en meget, meget dårlig dag, tilsat 
hardcore-sex). Jeg har altid haft en svaghed for 
Caligula, en af de første videofilm jeg lejede (fra 
Vanløse-af delingen af den hedengangne kæde 
Christianshavns Video, ca. 1994). Malcom 
McDowell leverer faktisk en spot-on præstation 
som den spolerede, dødsens farlige unge pris, der 
ufortjent kommer til kejsermagten og slet ikke kan 
styre power- trippet. NB. Alle kender Jeg, 

Claudius som den ’seriøse’ udgave af historien, 
men jeg vil i stedet anbefale den langt mere 
upåagtede tv-serie The Caesars fra 1968 med bl.a. 
André Morell og Ralph Bates som hhv. Tiberius 
og Caligula. Kan købes på DVD og er guf for en 
gammel Hammer-haj . 

APROPOS HAJER, så har jeg omsider fået set 
The Last Shark, en af de få Castellari-film jeg 
’manglede’. Tak til Frank for byttehandlen, der 
landede den fisk i redaktørens samling. 

MENS JEG SCANNEDE de gamle numre af 
Obskuriøst forleden, gik jeg imens og lyttede til 
de fire KISS soloalbums (noget skal tiden jo gå 
med, når man scanner). Gad vide hvor meget de 
bliver spillet i dag. For rigtig at malke koen udgav 
bandet endda et i dag glemt best-of-solo album 
som ikke findes på CD. Anyway, jeg har en vis 



nostalgisk svaghed for KISS, især deres 
skæverter. En af mine allerførste LPer var Music 
from ’ The Elder’ som jeg fandt i en tilbudsstand 
hos Experten på Kordilgade i Kalundborg, ca. 
1984. Prisen var 40 kroner. Det var, da jeg langt 
senere købte albummet på CD og blev irriteret 
over den ændrede tracklist, at jeg så småt 
begyndte at blive opmærksom på problemerne ved 
genudgivelser, remastering-teknik og ”the 
loudness war”, men det er en temmelig lang (og 
langhåret) historie som må vente til en anden 
gang. P.S. Jeg følger i dette tilfælde flertallets 
smag: Ace Frehleys album er det bedste af de fire. 

APROPOS MUSIK så er jeg rigtig glad for den 
iPod som Ralph og Peter gav mig i 40 års 
fødselsdagsgave, også selvom jeg savner en 
låseknap mod stød og den er en smule bøvlet at 
hælde musik i. Efter to år er både ørepropper og 
opladerdel blevet udskiftet, men den lille lyserøde 
spiller trofast videre på mine langture i bus og tog. 

NOGLE AF DE TING som har været sjove at 
samle: 

IRON MAIDEN - "The First Ten Years ” CD- 
singlerne, med b-sider jeg for størstedelens 
vedkommende aldrig havde hørt før. Personlige 
favoritter: del 3 som inkluderer Maiden Japan 
EPen og del 7 med de tre Live After Death 
outtakes. 

KNAP TYVE ÅRGANGE (med huller i rækkerne 
hist og her) af Anders And & Co., i jagten på de 
blade mine søskende og jeg havde læst som børn. 
Vores far købte dem brugt i københavnske 
antikvariater og de er for længst gået til, noget, 
der mildest talt besværliggjorde projektet. Men 
der kom nogle dejlige læseoplevelser ud af det - 
og en del gensyn. 

JEG LEDTE OGSÅ EFTER tyggegummi- 
samlermærkerne fra min barndom med fotos fra 
Stjernekrigen og Månebase Alpha, men kom fra 
det igen. Af en eller anden grund ser jeg dem 
aldrig til salg på QXL. You can’t win them all. 

GIALLO FILMEN SOM GENRE er kun blevet 
perifert berørt i Obskuriøst, nok fordi de, bortset 
fra et par af Dario Argentos hovedværker ikke 
rigtig sagde mig noget. En eller anden form for 
nysgerrighed må nu have puslet i Ed Larsens sind, 
for indenfor de sidste to år har jeg købt en stribe 


DVD’er med giallo, fra selskaber som Image 
Entertainment, Blue Underground og NoShame. 
Jeg har også købt en stak sleaze titler af bl.a. Jess 
Franco, en anden genre ’ forsømt’ afbladet og 
suppleret min lille samling af gotiske gysere (bl.a. 
Antonio Margheritis fine Castle of Biood og The 
Long Hair of Death). Og jeps, jeg har skam set 
dem, med vekslende grader af fornøjelse, men har 
ikke noget begavet at sige som andre ikke for 
længst har sagt bedre eller mere underholdende. 

NOGET JEG ENGANG holdt af og blev træt af 
igen: 

HAMMER HORROR FILM. Jeg startede min 
filmsamlerkarriere med titler fra Hammer studiet, 
film med Christopher Lee og Peter Cushing, 
Dracula og Frankenstein, mumierne og alle de 
andre. På et eller andet tidspunkt blev det ligesom 
for tamt for mig. Havde også set filmene til 
hudløshed, kunne ikke længere flippe ud over 
dem. Jeg ejer stadig en halvanden meter med 
Hammer på DVD, men hvis jeg skulle træ kk e 
nogen frem i dag, film jeg stadig synes holder og 
er seværdige, ville det kun blive en håndfuld. The 
Quatermass Experiment og dens to efterfølgere. 
Plague of the Zombies. Captain Kronos: 
Vampire Hunter. The Devil Rides Out. Og hvis 
jeg er i humør til trash-camp-underholdning, 
måske en af hulekvinde -filmene med Ursula 
Undress, The Lost Continent eller The Seven 
Golden Vampires. 

DET ER apropos camp også længe siden jeg har 
haft en Vincent Price-film i maskinen. Måske fik 
Jesper Mørch alligevel det sidste ord. 

PEPLUM. Det måtte jo ske: Jeg fik nok af alle 
disse olieimprægnerede muskelmandstorsoer og 
mine VHS-bånd og DVDer med dem samler støv. 
Ligesom Hammer kan jeg stadig goutere en 
håndfuld titler, når humøret er til det. Hercules in 
the Haunted World, Hercules conquerors 
Atlantis, Maciste against the Vampire, Maciste 
in Hell, Achilles... jo, det er vist det. 

TYRKISKE KULTFILM. Jeg blev træt af ikke at 
kunne forstå dialogen. Eller også mistede jeg bare 
interessen, punktum. 

THE MYSTERIOUS ISLAND OF CAPTAIN 
NEMO. Jeg modtager stadig (maj 2009) hen- 
vendelser fra fans, der vil vide hvor man kan få fat 



i et print. Selv gider jeg ikke mere. Jagten er forbi 
og byttet fordøjet. Next. 

OBSKURE PETER CUSHING FILM. Især 
Hitler’s Son var længe en hellig gral og da jeg 
omsider landede en kopi og havde sat den i 
afspilleren, var min eneste tanke bagefter: ”Nå??”. 
Erkendelsen kom og slog mig hårdt: Jeg elsker 
Cushing, men de dårlige film, de er og bliver 
dårlige og kan ikke reddes af at manden dukker op 
i korte glimt og forsøger at trække resten af den 
miserable affære op. Sådan er det bare. 

DEN NY DOCTOR WHO. Efter en i det store og 
hele solid første sæson blev tv-serien under 
Russell T. Davies selvfed og doven. Jeg håber 
forsigtigt på bedre tider, når den relanceres til 
2010, men bliver sikkert skuffet. Glæder mig dog 
over de gamle historier med Tom Baker & co. 
som BBC fortsætter med at udgive på DVD. 

MORGAN KANE og andre pocketbøger. Jeg gik i 
stå omkring halvvejs i Morgan Kane- rækken og 
fik heller ikke samlet de sidste 3-4 manglende 
bind i Edge- serien. Måske kommer det tilbage til 
mig, en dag. 

DANSKE BATMAN-BLADE fra 60’erne. For 
corny, ingen kontinuerlige historier... forsiderne er 
fantastisk syrede, men resten lader mig kold. De 
danske 70’ er blade er anderledes ok og ikke kun 
fordi de er i farver. (Og Superman har jeg som 
nævnt i lederen samlet helt ud for perioden 1966- 
86, ligesom jeg har samlet Superboy og Super- 
solo, men alt det er igen en anden historie.) 

SIDDE OG BÆLLE RØDVIN til langt ud på 
natten, mens jeg ser gustne film. Jeg kan 
simpelthen ikke tåle det mere, pga. den medicin 
jeg tager for sukkersygen. Til gengæld er jeg 
begyndt at ryge (pibe) igen og det er heller ikke så 
smart, men hva’ . . . 

APROPOS efterlederens bemærkninger om 
begrænsede oplag, så har jeg med mange års 
forsinkelse genkøbt en picture disc med Celtic 
Frost jeg ejede i gymnasietiden, men måtte sælge 
igen (jeg skulle bruge pengene). Celtic Frost, et 
band som har optaget mig meget gennem årene og 
endnu et navn, der beklageligvis aldrig fandt vej 
til bladets spalter. Udgivelsens titel er Tragic 
Serenades og oplaget angivelig på kun 1500 
eksemplarer, men jeg synes det er påfaldende så 


mange, der konstant er til salg på eBay. Fik mit 
eget eksemplar billigt og billedskiven ser ægte 
nok ud. Det må jeg jo så stole på at den er. 

1 GIDER NOK IKKE høre mere om gamle 
svenske børne tv-serier på DVD. Så ikke et ord 
om Vilse i Pannkakan , Fem myror dr fler an fyra 
elefanter, Tartan eller 1973 -julekalenderen 
Mumindalen. Men lige et par ord om gamle 
danske julekalendere. Jeg planlagde oprindelig 
(dvs. for snart tre år siden) en Obskuriøst feature 
om julekalendernostalgi og nåede at købe to 
kalender-serier på DVD, Vinterbyøster og 
Jullerup Færgeby, før det gik op for mig, at jeg 
faktisk ikke følte nogen særlig glæde ved 
gensynet. Og hvorfor så skrive om dem? 

APROPOS NOSTALGI, så var en af Helles 
julegaver til mig bogen Tilbage til 70’erne af Ove 
Dahl (Gyldendal 2008). Bogen, hvis undertitel er 
Alle de ting, du havde glemt, du kan huske (kunne 
være et slogan for Obskuriøst!) præsterer på 208 
sider at gengive over 500 farvebilleder, med 
ledsagende tekst, af kulturelle genstande og 
fænomener fra det i dag af mange så forkætrede 
årti. Det årti jeg voksede op i som barn og derfor 
ser på, om ikke med rosenrøde briller, så dog med 
en vis sympati, for selvom årtiet (også for mig 
personligt ) bød på ubehageligheder, så bød det 
også på fede oplevelser og indtryk. Ove Dahl 
tegner og fortæller om brune tapeter og rød 
politik; der er reklamer for slik og deodoranter, 
kort og strategispil, OTA-bøger, klistermærker, 
popidolblade, kassettebånd, Columbo og GRU! 
Der er naturligvis ting som forfatteren ikke når at 
komme ind på (fløjlsplakater f.eks.) og han 
opridser nogle regler for glaskuglespil i skole- 
gården som jeg aldrig har hørt om, men de kan 
have varieret fra sted til sted. Eneste lille 
kritikpunkt er, at jeg af og til finder Ove Dahis 
beskrivende tekster en smule for ironisk i tonen. 
Måske er jeg bare ekstra sensitiv, fordi det jeg 
holdt af dengang stadig, dybest nede i mit sind, er 
hellig jord, også selvom jeg selv flere gange har 
måtte erkende, at noget fra barndommen sgu ikke 
holdt - såsom Vinterbyøster. Men tak for bogen, 
Helle, det var skønne gensyn og genopfriskning af 
minder. 

JEG HAR SOYLENT GREEN liggende på DVD 
et eller andet sted i lejligheden, i eksemplarisk 
widescreen-format og med en nævefuld ekstra- 
sager oven i hatten. Men når jeg af og til ser 



filmen er det fordi jeg tilfældigt er ramlet ind i den 
på TCM under et natlig kanalsurfing og er blevet 
hængende, skønt de benytter et snavset pan & 
scan print. På en eller anden måde overvinder 
Soylent Green hver gang dette visuelle handicap. 
Handlingen er vel en smule dum, men proto- 
Blade Runner atmosfæren, en verden halvvejs i 
ruin, nedslidt og beskidt, er fantastisk. Filmens 
kvaliteter ligger der og i det skildrede forhold 
mellem Charlton Heston og Edward G. Robinsons 
karakterer. Den barske, kyniske, rovdyrvitale 
politimand og den gamle, livstrætte, melankolske 
ex-professor, to kontraster og så tydeligt et far-søn 
forhold. Scenen med Robinson i selvmords- 
biografen - han døde to uger senere af kræft - er 
uforglemmelig, hvis først man har set filmen. 

TRE ÅR UDEN OBSKURIØST blev det til, hvis 
vi ser bort fra nogle forsideudkast af Frank (det 
bedste endte som officiel forside, komplet med en 
fejldatering på to år, hvilket jeg, måske lidt 
barnligt, finder morsomt) og en mislykket CD 
udgivelse. En håndfuld blogindlæg om hvor led 
jeg var ved ikke at kunne tage mig sammen, men 
NU skulle det være (og så troede jeg på den et par 
dage frem). Et par lommebogsblade med 
nedkradsede ideer til emner for en artikel. Men 
intet af substans fik jeg produceret til bladet 
mellem efteråret 2006 og foråret 2009. 

DET BETØD DOG IKKE at jeg gik aldeles i stå, 
kreativt. Min gamle kammerat Peter S. Andersen 
og jeg samlede et projekt op: vores heavy rock 
band fra 80ernes dage i Jyderup og Kalundborg, 
Gefion. Vi skiftede navn til Chilling Dawn, 
støvede det gamle materiale af og det blev til et 
virtuelt album som du kan downloade fra bl.a. 
www.chilling-dawn.com (se under diskografi). Et 
obskuriøst projekt, selvom det altså ikke havde 
relevans for bladet. Vi indsendte også vores bud 
på en nationalvise til KODAs komponist 
konkurrence i 2008, sangen "Livsrum med 
velklang” som ikke vandt, men dog var god nok 
til at blive optaget i dette års sanghæfte Årets 
danske sange 2008 (udkom ultimo april). Og det 
var da ikke så ringe endda. Jeg skrev en science 
fiction novelle, ”Vi kan sende et menneske til 
Mars” som blev trykt i Himmelskibet nr. 17, en 
novelle, der bl.a. trækker på det samme 
dagbogs materiale jeg benyttede til Obskuriøst 
CD’ en ” Noter & nekrologer” . Og endelig rodede 
min bror og jeg med et weirdo science-fiction 


inspireret musikprojekt, Amphibian Mind (se 
www.bandbase.dk/AmphibianMind/) . 

FANDT LIGE EN DUM huskefejl i Obskuriøst 
nr. 9. 1 klummen ”Slam & slagger” fortæller jeg 
på side 3 1 , at mit første superhelt eblad var 
Superman med Batman nr. 6 (med Christopher 
Reeve på forsiden). Der er forkert, mit første læste 
superhelteblad var Batman nr.6/1973 og mit første 
egen købte superhelteblad var Superman med 
Batman nr.3 (se Obskuriøst X, artiklen ”Super- 
nostalgi” side 30f). Apropos nr. 6, så har jeg 
omsider fået fat i den famøse fortsættelse til 
historien om "manden med bøddelhætten”, idet 
jeg måtte ty til et amerikansk blad ( Superboy and 
The Legion of Super-Heroes #250). 

SKØNT DER FOREKOMMER enkelte overlap i 
emner mellem herværende klumme og min blog, 
www.samlersind.dk/blog/ har jeg ikke genbrugt 
nogen eksisterende tekst. Klummen er baseret på 
notater skrevet over tre weekender i maj i Helles 
fritidshus. Selv efter mange år med pc i hjemmet 
foretrækker jeg papir og pen, når jeg nedfælder 
mine tanker og ideer. Sådan er jeg bare. 


BONUSBILLEDE 



Dette foto af en for længst udgået videomodel 
skulle have været placeret på side 2 af Obskuriøst 
nr. 1, men måtte udgå pga. redaktørens ordflom. 
Fra bladets arkiv. 

Efterslæb til Obskuriøst nr. 1 1 . Et pdf flyveblad skrevet 
af Henrik Larsen, maj 2009. Kontakt redaktøren på 
obscurious@qmail.com for info om bladet. 



